दरभंगा / नरकटियागंज - नहिँ जयबै हम गाम छोड़िकेँ, नहिँ जयबै परदेश । अपना घर हम भूखलै रहबै सुंदर मिथिला देस ! मुदा मिथिलावासीकेँ आब नहिँ तऽ परदेश जाय पड़तन आ नहिँ भूखले रहय पड़तन। जी हँ, अपना लेल बड्ड केलौ आब किछु अपन मातृभूमि लेल करी। एहि भाव सऽ मिथिलाक लोक जे देशक कोन-कोनमे अपन रुतबा देखौलैत हँ आब मिथिला मेँ पूंजी निवेश लेल आबि रहल छथि। खास बात इ जे अपने तऽ इ सभ आबिये रहल छथि संगे अपन संगी-साथी के सेहो प्रेरित कऽ रहल छथि। मधुबनी जिलाक बेनीपट्टीक नागदह गामक उदय मोहन झा फरीदाबाद मे पैघ उद्योगपति छैथ। हिनक दरभंगा मेँ चौड़ आचूड़ाक मिल केर लेल 4. 29 करोड़क निवेश प्रस्तावित अछि। हिनका दोनारमे डेढ़ एकड़ि जमीन आवंटित भऽ गेलन हँ। हिनक कहनाय छन जे उद्योग लगलाक बाद लोकक आय बढ़त। मधुबनीक लखनौर प्रखण्डक तमुड़ियानिवासी 33 वर्षीय रणधीर झा मुंबईमे व्यवसाय करैत छथि। इ 5 करोड़क लागति सऽ पंडौल मेँ दूध प्रसंस्करणक उद्योग शुरु करय वला छैथ। हिनक कहब छन जे मैथिल केँ बाहर मेँ 100-200 रुपया लेल भरि दिन खटैत देखलौ तऽ बड्ड खराब लागल।
 दरभंगाक कुर्सो-नदियामी गामक अशोक कुमार मिश्रा जमशेदपुरमे उद्योग चलौबैत छथि इ पंडौल मेँ एक करोड़क लागति सऽ इंजीनियरिँग आ मिनरल्स उद्योग लगा रहल छथि। इ कहैत छथि जे मिथिलामे लोहा गलाबय लेल एतेक कच्चा मालक प्रचुरता अछि जे हम एतय सऽ मंगा कऽ जमेशदपुरमे उत्पादन करैत छी। दरभंगाक विनय चंद्र झा गुजरात मेँ डिटरजेँट व्यवसायी छैथ। इहो एक करोड़क लागति सऽ पंडौलमे फैक्ट्री लगा रहल छथि। हिनका सभक अलावे बहुतो लोक आवेदन दऽ चुकल छथि। बियाडा दरभंगा केर विकासअधिकार सौम्य वर्मा केर कहब छन जे मिथिलाक उद्योगपति जे मिथिला सऽ बाहर उद्योग चला रहल छथि हुनका सभमे मिथिलामे उद्योग लगाबय के प्रवृत्ति बढ़ि रहल छन जे मिथिलाक लेल शुभ संकेत अछि। किछु लोककेँ प्लाट लेल आवंटन कैलगेलन हँ जे काजो शुरु कऽ देलैथ हँ। एम्हर चम्पारणमे बनल वर्मी कम्पोस्ट खाद सऽ हालैण्डमे फसल लहलहाएत। हॉलैण्डक उद्योगपति एतय वर्मी कम्पोस्ट खादक नहिँ मात्रे आयात करता बल्कि एतय निवेश कऽ वर्मी कम्पोस्ट खाद उत्पादनमे अग्रणी भूमिका निभौता। इ सभटा संभव होय वला अछि। लौरिया प्रखंडक सूअर छाप गाम निवासी शशिकांत पांडेय केर पुत्र रजनीकांतक बदौलत। हॉलैण्डमे कृषि क्षेत्रमे काज करय वला थोमस वन वरकल, एवा आ बैंगलोरक ललीथा जयराज अपन दू दिवसीय यात्राक बीच दिसंबरमे सूअर गाम पहुंचला आ वर्मी कम्पोस्ट खाद निर्माणक जानकारीलेला। थोमस वन वरकल बतौलैथ जे एतय तैयार भऽ रहा वर्मी कम्पोस्ट हॉलैण्डक लेलए उपयुक्त अछि। ओ एतय आयातक बाटमे अयला हँ आ भविष्यमे एतय निवेश कऽ एकरा पैघ स्तर पर उत्पादित कैल जाओत। ओ चम्पारणक जलवायु केँ अनुकूल बताबैत कहला जे इ सभ एकटा सपनाजकां लगि रहल अछि। एतबे टा नहिँ मिथिलामे आब छोट-मोट उद्योगक संख्या दिनानुदिन बढ़ि रहल जे मिथिलाक लेल नीकगप्प अछि।
 किछु असंतोष सेहो अछि जेना भारतक आजादी सऽ पहिले जे मिथिला भारतमे सर्वाधिक चीनीक उत्पादन करैत छल मुदा अखन धरि ओ चीनी मिल सभ बंद पड़ल अछि, इ सभ कहिया धरि शुरु होएत ? भागलपुरक सिल्की मिल, कटिहारक जूट मिल, बरौनीक खाद कारखाना, पण्डौलक स्पिनिँग मिलके फेर आकाश तक पहुंचाबय चाहति छथि मिथिलावासी। अशोक पेपर मिल धरम गोधाक नेतृत्वमे मे आ समस्तीपुरक रामेश्वर जूट मिल सेहो नव रिकार्ड बनाओत आ मिथिला फेर एक बेर भारतक औद्योगिक मानचित्र पर अपन जगह बनाओत, नव बरखमे यैह उम्मीद करैत छथि मिथिलावासी ! 